Floresa apuseto

La Floresa apuseto aŭ Floresa salangano (Collocalia sumbawae, laŭ kio ankaŭ Sumbava apuseto aŭ Sumbava salangano) estas malgranda apuso de la genro Collocalia kaj unu el 11 specioj de la genro. Ĝi estas endemio en Indonezio, nome en okcidentaj Malgrandaj Sundoj.

Ĝia natura vivejo estas subtropikaj aŭ tropikaj humidaj arbaroj de malaltaj teroj. Ĝi antaŭe estis konsiderata subspecio de la brila apuseto.

Taksonomio
La Floresan apuseton priskribis la germana ornitologo Erwin Stresemann en 1925 kun la nuntempa dunoma nomo Collocalia sumbawae. La tipa loko estas la insulo Sumbavo en la Malgrandaj Sundoj. La Floresa apuseto estis iam traktita kiel subspecio de la brilapuseto sed estis plialtigita al specistatuso baze sur la rezultoj de detala analizo de apusetoj de la genro Collocalia publikigita en 2017.

Estas jenaj du subspecioj:
 C. s. sumbawae Stresemann, 1925 – Sumbavo, Floreso
 C. s. sumbae Schodde, Rheindt & Christidis, 2017 – Sumbo

Aspekto
La Floresa apuseto estas 9–10 cm longa kun kvadrata vosto. La dorso kaj supra surfaco de la flugiloj estas malhelbluaj kun modera brilo. La pugo estas ĝenerale malhela sed foje inkluzivas plumojn kun maldika blanka rando. La gorĝo kaj supra brusto estas grizaj kun fajna blanka skvameco kunfandiĝanta en pli grandajn grizecajn ĉevronojn super la malsupra brusto kaj flankoj, fariĝante blankaj super la ventro. Foje estas tufo da malgrandaj plumoj sur la halukso, la malantaŭen direktita piedfingro. Al ĉi tiu specio mankas la blankaj makuloj sur la internaj retoj de la vostoplumoj, kiuj ĉeestas en kelkaj Collocalia specioj.

 Referencoj 

 Chantler kaj Driessens, Swifts 
 Chantler, Phil & Driessens, Gerald (2000) Swifts: a Guide to the Swifts and Treeswifts of the World, 2a eld., Pica Press, East Sussex.

Eksteraj ligiloj



Kategorio:Apusedoj
Kategorio:Birdoj de Azio
Kategorio:Birdoj de Indonezio